SK Úradný vestník Európskej únie L 79/10

NARIADENIE KOMISIE (EÚ) 2016/452

z 29. marca 2016,

ktorým sa menia prílohy II a III k nariadeniu Európskeho parlamentu a Rady (ES) č. 396/2005, pokiaľ ide o maximálne hladiny rezíduí kaptánu, propikonazolu a spiroxamínu v určitých produktoch alebo na nich

(Text s významom pre EHP)

EURÓPSKA KOMISIA,

so zreteľom na Zmluvu o fungovaní Európskej únie,

so zreteľom na nariadenie Európskeho parlamentu a Rady (ES) č. 396/2005 z 23. februára 2005 o maximálnych hladinách rezíduí pesticídov v alebo na potravinách a krmivách rastlinného a živočíšneho pôvodu a o zmene a doplnení smernice Rady 91/414/EHS (1), a najmä na jeho článok 14 ods. 1 písm. a) a článok 49 ods. 2,

keďže:

(1) V prípade kaptánu, propikonazolu a spiroxamínu boli maximálne hladiny rezíduí (ďalej len „MRL“) stanovené v prílohe II a v časti B prílohy III k nariadeniu (ES) č. 396/2005.

(2) Pokiaľ ide o kaptán, Európsky úrad pre bezpečnosť potravín (ďalej len „úrad“) predložil odôvodnené stanovisko k existujúcim MRL v súlade s článkom 12 ods. 2 nariadenia (ES) č. 396/2005 v spojení s jeho článkom 12 ods. 1 (2). Navrhol zmeniť definíciu rezídua v prípade rastlinných komodít. Odporučil zvýšiť alebo zachovať existujúce MRL v prípade určitých produktov. Dospel k záveru, že pokiaľ ide o MRL v prípade jabĺk, hrušiek, dúl, mišpúľ, mišpuľníka japonského, marhúľ, čerešní, broskýň, sliviek, jahôd, ostružín, malín, čučoriedok, ríbezlí, egrešov a rajčiakov, niektoré informácie nie sú k dispozícii, a preto je potrebné ďalšie posúdenie manažérmi rizík. Keďže spotrebiteľom nehrozí nijaké riziko, MRL v prípade týchto produktov by sa mali stanoviť v prílohe II k nariadeniu (ES) č. 396/2005 na existujúcej úrovni alebo na úrovni určenej úradom. Tieto MRL sa preskúmajú; počas preskúmania sa zohľadnia informácie dostupné počas dvoch rokov od uverejnenia tohto nariadenia. Úrad dospel k záveru, že pokiaľ ide o MRL v prípade mandlí, stolového hrozna, muštového hrozna, zemiakov, uhoriek šalátových, melónov, endívie (širokolistej), póru, kukurice a ciroku, nie sú k dispozícii žiadne informácie, a preto je potrebné ďalšie posúdenie manažérmi rizík. MRL v prípade týchto produktov by sa mali stanoviť na úrovni špecifického limitu detekcie.

(3) V prípade propikonazolu predložil úrad odôvodnené stanovisko k existujúcim MRL v súlade s článkom 12 ods. 2 nariadenia (ES) č. 396/2005 v spojení s jeho článkom 12 ods. 1 (3). Dospel k záveru, že pokiaľ ide o MRL v prípade grapefruitov, citrónov, limiet, mandarínok, jabĺk, marhúľ, stolového a muštového hrozna, banánov, semien repky, zŕn jačmeňa, zŕn ovsa, zŕn ryže, zŕn raže, zŕn pšenice, cukrovej repy (koreňa), svaloviny a tuku ošípaných, svaloviny a tuku hovädzieho dobytka, svaloviny a tuku oviec, svaloviny a tuku kôz, svaloviny a tuku hydiny, mlieka dobytka, oviec a kôz, ako aj vtáčích vajec, niektoré informácie nie sú k dispozícii, a preto je potrebné ďalšie posúdenie manažérmi rizík. Keďže spotrebiteľom nehrozí nijaké riziko, MRL v prípade týchto produktov by sa mali stanoviť v prílohe II k nariadeniu (ES) č. 396/2005 na existujúcej úrovni alebo na úrovni určenej úradom. Tieto MRL sa preskúmajú; počas preskúmania sa zohľadnia informácie dostupné počas dvoch rokov od uverejnenia tohto nariadenia. Úrad dospel k záveru, že pokiaľ ide o MRL v prípade mandlí, čerešní, sliviek, jahôd, ríbezlí (červených, čiernych a bielych), egrešov, paprík, uhoriek šalátových, artičok pravých, arašidov a čaju, nie sú k dispozícii žiadne informácie, a preto je potrebné ďalšie posúdenie manažérmi rizík. MRL v prípade týchto produktov by sa mali stanoviť na úrovni špecifického limitu detekcie.

(4) V prípade spiroxamínu predložil úrad odôvodnené stanovisko k existujúcim MRL v súlade s článkom 12 ods. 2 nariadenia (ES) č. 396/2005 v spojení s jeho článkom 12 ods. 1 (4). Navrhol zmeniť definíciu rezídua a dospel k záveru, že pokiaľ ide o MRL v prípade stolového a muštového hrozna, banánov, jačmeňa, ovsa, raže, pšenice, svaloviny, tuku a pečene hydiny, ako aj vtáčích vajec, niektoré informácie nie sú k dispozícii, a preto je potrebné ďalšie posúdenie manažérmi rizík. Keďže spotrebiteľom nehrozí nijaké riziko, MRL v prípade týchto produktov by sa mali stanoviť v prílohe II k nariadeniu (ES) č. 396/2005 na existujúcej úrovni alebo na úrovni určenej úradom. Tieto MRL sa preskúmajú; počas preskúmania sa zohľadnia informácie dostupné počas dvoch rokov od uverejnenia tohto nariadenia. Keďže sú k dispozícii dostatočné informácie na stanovenie MRL v prípade svaloviny, tuku, pečene a obličiek ošípaných, svaloviny, tuku, pečene a obličiek hovädzieho dobytka, svaloviny, tuku, pečene a obličiek oviec, svaloviny, tuku, pečene a obličiek kôz a mlieka dobytka, oviec a kôz, mala by sa stanoviť definícia rezídua v prípade komodít živočíšneho pôvodu ako „metabolit kyseliny spiroxamínkarboxylovej M06 vyjadrený ako spiroxamín (suma izomérov)“. Keďže MRL v prípade jačmeňa a ovsa na úrovni 0,4 mg/kg je založená na správnej poľnohospodárskej praxi, ktorá už nie je podporovaná, MRL v prípade týchto komodít by sa mala znížiť na 0,05 mg/kg.

(5) Pokiaľ ide o produkty, v prípade ktorých nie je povolené použitie príslušného prípravku na ochranu rastlín a v prípade ktorých neexistujú dovozné tolerancie ani maximálne hladiny rezíduí podľa kódexu (ďalej len „CXL“), MRL by sa mala stanoviť na úrovni špecifického kvantifikačného limitu alebo by sa mala uplatňovať štandardná MRL, ako je stanovené v článku 18 ods. 1 písm. b) nariadenia (ES) č. 396/2005.

(6) Komisia sa radila s referenčnými laboratóriami Európskej únie pre rezíduá pesticídov o potrebe upraviť určité kvantifikačné limity. V prípade viacerých látok dospeli uvedené laboratóriá k záveru, že pokiaľ ide o určité komodity, technický rozvoj si vyžaduje stanovenie špecifických kvantifikačných limitov.

(7) Na základe odôvodnených stanovísk úradu a s prihliadnutím na faktory týkajúce sa predmetnej záležitosti príslušné úpravy MRL spĺňajú požiadavky článku 14 ods. 2 nariadenia (ES) č. 396/2005.

(8) Prostredníctvom Svetovej obchodnej organizácie prebehli konzultácie o nových MRL s obchodnými partnermi Únie. Boli doručené pripomienky viacerých tretích krajín týkajúce sa novej definície rezídua a MRL v prípade kaptánu pre muštové hrozno. Je vhodné dočasne zachovať existujúcu definíciu rezídua a MRL, aby sa umožnilo generovanie údajov o rezíduách v prípade muštového hrozna v súlade s novonavrhovanou definíciou rezídua. Uvedená MRL sa preskúma; počas preskúmania sa zohľadnia informácie dostupné počas dvoch rokov od uverejnenia tohto nariadenia.

(9) Nariadenie (ES) č. 396/2005 by sa preto malo zodpovedajúcim spôsobom zmeniť.

(10) S cieľom umožniť bežné obchodovanie s produktmi, ich spracovanie a spotrebu by sa v tomto nariadení malo stanoviť prechodné opatrenie pre produkty vyprodukované pred úpravou MRL, v prípade ktorých z informácií vyplýva zachovanie vysokej úrovne ochrany spotrebiteľa.

(11) Predtým ako sa začnú upravené MRL uplatňovať, by sa mala poskytnúť primeraná lehota s cieľom umožniť členským štátom, tretím krajinám a prevádzkovateľom potravinárskych podnikov, aby sa pripravili na plnenie nových požiadaviek, ktoré z úprav MRL vyplynú.

(12) Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,

PRIJALA TOTO NARIADENIE:

Článok 1

Prílohy II a III k nariadeniu (ES) č. 396/2005 sa menia v súlade s prílohou k tomuto nariadeniu.

Článok 2

Nariadenie (ES) č. 396/2005 v znení pred zmenou sa týmto nariadením naďalej uplatňuje na produkty, ktoré boli vyprodukované pred 19. októbrom 2016.

Článok 3

Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

Uplatňuje sa od 19. októbra 2016.

Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli 29. marca 2016 Za Komisiu predseda Jean-Claude JUNCKER

(1) Ú. v. EÚ L 70, 16.3.2005, s. 1.

(2) EFSA (Európsky úrad pre bezpečnosť potravín), 2014. Reasoned opinion on the review of the existing maximum residue levels (MRLs) for captan according to Article 12 of Regulation (EC) No 396/2005 [Odôvodnené stanovisko k preskúmaniu existujúcich maximálnych hladín rezíduí (MRL) kaptánu podľa článku 12 nariadenia (ES) č. 396/2005]. Vestník EFSA (EFSA Journal) (2014); 12(4):3663, s. 55.

(3) Európsky úrad pre bezpečnosť potravín: Review of the existing maximum residue levels (MRLs) for propiconazole according to Article 12 of Regulation (EC) No 396/2005 [Preskúmanie existujúcich maximálnych hladín rezíduí (MRL) propikonazolu podľa článku 12 nariadenia (ES) č. 396/2005]. Vestník EFSA (EFSA Journal) (2015); 13(1):3975.

(4) Európsky úrad pre bezpečnosť potravín: Review of the existing maximum residue levels (MRLs) for spiroxamine according to Article 12 of Regulation (EC) No 396/2005 [Preskúmanie existujúcich maximálnych hladín rezíduí (MRL) spiroxamínu podľa článku 12 nariadenia (ES) č. 396/2005]. Vestník EFSA (EFSA Journal) (2015); 13(1):3992.